Document ID: 32004R0128

32004R0128
L 019/3
JURNALUL OFÍCIAL AL UNIUNII EUROPENE
REGULAMENTUL (CE) NR. 128/2004 AL COMISIEI
din 23 ianuarie 2004
de modificare a Regulamentului (CEE) nr. 2676/90 de stabilire a metodelor comunitare de analiză în sectorul vinurilor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 46 alineatul (3),
întrucât:
(1)
Metoda de măsurare a tăriei alcoolice a vinurilor cu ajutorul balanței hidrostatice a fost actualizată și validată în conformitate cu criterii recunoscute la nivel internațional. Oficiul internațional al viei și vinului adoptă noua descriere a acestei metode în cadrul adunării generale din 2003.
(2)
Utilizarea acestei metode de măsurare poate să constituie o modalitate mai simplă și mai precisă de verificare a tăriei alcoolice în volume a vinurilor și, prin urmare, să evite disputele provocate de utilizarea unor metode mai puțin precise.
(3)
Descrierea actualizată a acestei metode, precum și valorile experimentale ale parametrilor de validare a metodei, ar trebui incluse în capitolul 3 din anexa la Regulamentul (CEE) nr. 2676/90 al Comisiei (2).
(4)
Prin urmare, Regulamentul (CEE) nr. 2676/90 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Capitolul 3 din anexa la Regulamentul (CEE) nr. 2676/90, „Tăria alcoolică în volume”, se modifică după cum urmează:
1.
La alineatul (2), se elimină punctul 2.3.2.
2.
După alineatul (4), se inserează alineatul (4a), cu textul din anexa la prezentul regulament.
3.
La alineatul (5), se elimină punctul 5.2, „Densimetria cu ajutorul balanței hidrostatice”.
Articolul 2
Prezentul regulament intră în vigoare în a șaptea zi de la data publicării sale în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 ianuarie 2004.

Labels: 3
17
16